Ove reklame uklonjene su iz povijesne jezgre grada Splita. Postojeća odluka o komunalnom redu zabranila je njihovo postavljanje. Komunalni redari ne obavljaju (sustavno) svoj posao i tako podgrijavaju komunalni nered. Ono što nam pod hitno treba je promjena onoga što se nalazi u glavama. Jebale vas reklame - ovako glasi samo jedna od poruka koja je jutros osvanula na vratima Komunalnog redarstva.

Naime, neimenovani aktivisti uklonili su samo mali i gotovo neprimjetan dio ilegalno postavljenih reklama u staroj gradskoj jezgri i odnijeli ih pred komunalno redarstvo, uz poruku: “Daj objasnite mi kako niste primijetili ove reklame?”.

Reklamnim panoima i zastavicama, pridružili su i brojne poruke komunalcima te ih popratili izjavama gradonačelnika Andre Krstulovića Opare koje je nedavno izgovorio u intervjuu za “Slobodnu Dalmaciju”.

Čini se da se aktivisti ne slažu s gradonačelnikom da su problem “oni koji su pod udarom želje za ogromnom zaradom” već zamjeraju komunalnim redarima, i to čak 18 novih, što ne vide i ne provode red.

Podsjećamo, dok se čeka nova odluka o komunalnom redu koja bi se trebala usvojiti ovo ljeto, a početi primjenjivati tek od iduće godine, kako je i sam gradonačelnik kazao, još uvijek je na snazi postojeća odluka, a u njoj stoji zabrana postavljanja ovakvih reklama koje nagrđuju izgled grada i povijesne jezgre.

Međutim, očito je da se komunalni red ne provodi, jer je svakim danom sve više plakata, panoa, zastavica, što je natjeralo aktiviste da pomognu redarima u obavljanju njihovog posla i donesu im nekoliko ilegalnih reklama pred njihov ured.

Ako su se pojedini vlasnici agencija ili ugostiteljskih objekata zapitali gdje su im nestale reklame, evo im odgovora, a bit će zanimljivo idućih dana promatrati hoće li ponovo osvanuti na mjestima odakle su skinute.